**РАЗДЕЛ І**

**ТЕХНИЧЕСКА СПЕЦИФИКАЦИЯ**

1. **ОПИСАНИЕ НА ДЕЙНОСТИТЕ:**

**КОНКРЕТНИТЕ ОТГОВОРНОСТИ НА ИЗПЪЛНИТЕЛЯ СА ИЗВЪРШВАНЕ НА:**

* Упражняване на строителен надзор: Изпълнителят носи отговорност за дейностите и задълженията му като участник в инвестиционния процес, регламентирани в чл. 168 от ЗУТ, както и за тези произтичащи от чл. 178 от ЗУТ. Строителният надзор се изпълнява в задължителния обхват съобразно изискванията на ЗУТ, изискванията на Наредба № 3 от 2003 г. за съставяне на актове и протоколи по време на строителството, с отчитане на изискванията на Наредбата за съществените изисквания към строежите и оценяване съответствието на строителните продукти и всички законови и подзаконови нормативни актове в областта на енергийната ефективност в България**;**
* Упражняване на инвеститорски контрол, включително контрол на количествата, качеството и съответствието на изпълняваните строителни и монтажни работи и влаганите материали.
* Извършване на оценка за съответствие на инвестиционния проект (включително оценка за съответствието на част „Конструктивна“, съгласно чл. 142, ал. 10 от ЗУТ), с комплексен доклад за съответствие със съществените изисквания по чл. 169, ал. 1, т. 1-5 от ЗУТ, при спазване на изискванията на чл. 142, ал. 5 от ЗУТ, и със същественото изискване по чл. 169, ал. 1, т. 6 от ЗУТ.

**ОБХВАТ НА УСЛУГАТА**

1. **Упражняване на строителен надзор на СМР за обновяване за енергийна ефективност на многофамилни жилищни сгради:**

Изпълнителят извършва надзор по време на строителството върху всички видове СМР, които се изпълняват от строителя на съответния обект, в съответствие със законовите правомощия и задължения на Изпълнителя като лице, упражняващо строителен надзор на строеж. В съответствие с изискванията на Наредба № 3 от 2003 г. за съставяне на актове и протоколи по време на строителството Изпълнителят:

* Участва в съставяне на протокол Образец 1 за предаване и приемане на одобрения инвестиционен проект и разрешение на строеж за изпълнение на конкретния строеж;
* Съставя протокол Образец 2 за откриване на строителна площадка и определяне на строителна линия и ниво на строежа, при влязло в сила разрешение за строеж. В 3 (три) дневен срок от съставянето на този протокол заверява Заповедна книга на строежа, а в 7 (седем) дневен срок от заверката уведомява писмено общината, специализираните контролни органи и Регионалната дирекция за национален строителен контрол (РДНСК) за заверената заповедна книга;
* Подписва всички актове и протоколи по време на строителството, които се съставят по реда на действащото законодателство, за които е оправомощен да бъде съставител, или лице извършило проверка, или лице, в присъствието на което е съставен документът.

**В ИЗПЪЛНЕНИЕ НА СВОИТЕ ЗАДЪЛЖЕНИЯ ИЗПЪЛНИТЕЛЯТ:**

* Упражнява строителния надзор върху строежите чрез екип от правоспособни физически лица с доказан професионален опит и технически компетентности, необходими за осъществяване на дейностите за оценяване на съответствието на проектите и за упражняване на строителен надзор.
* Осигурява необходимата организация за ефективна надзорна дейност и комуникацията в и на своя екип по отношение законосъобразното започване на строежите, проверките свързани с изпълнението на строежите съобразно одобрените инвестиционни проекти и изискванията по чл. 169, ал. 1 и 2 от ЗУТ;
* По време на изпълнение на строителните и монтажни работи осигурява постоянно присъствие на експертите от своя екип по всички проектни части като представя пред Възложителя доказателства за това на работните заседания, провеждани в присъствие на Възложителя;
* Присъства на всички заседания между участниците в инвестиционния процес, независимо по чие искане или работен план-график се провеждат, като всеки път докладва за основните дейности (видове работи) от строежа, за които до този момент е упражнен текущ строителен надзор по строителството, съставените документи (актове), както и за възникнали проблеми (ако има такива) и съответно необходимите мерки за решаването им;
* Извършва необходимите проверки и носи отговорност за: спазване на изискванията за здравословни и безопасни условия на труд в строителството, недопускане на увреждане на трети лица и имоти вследствие на строителството, годността на строежа за въвеждането му в експлоатация в т.ч. оценката за енергийна ефективност;
* Извършва контролни проверки по чл. 169 б, ал. 2 от ЗУТ, на доставените на строежа строителни продукти (вкл. продукти, които представляват система от компоненти), които се влагат в сградите при тяхното обновяване, за да се осигури спазването на изискването на чл. 169 а, ал. 1 и на наредбата по чл. 169 а, ал. 2 от ЗУТ, вкл. Извършва проверки за съответствие на: техническите показатели на доставените строителни продукти с данните в представените от строителя сертификати и протоколи от изпитвания, със заложените в инвестиционния проект технически показатели и енергийни характеристики, както и с техническата документация за продуктите от офертата на строителя и от одобрената подробна количествено-стойностна сметка за съответната сграда;
* Контролира чрез необходимите проверки, измервания и изчисления реално извършените видове и количества СМР на строежа, които на съответния етап от изпълнение на проекта се удостоверяват от строителя с акт (образец № 19). След извършените проверки на място и установено съответствие, подписва акта;
* Контролира качеството на извършваните СМР и предотвратява с действията си по компетентност нарушаването на технологичната им последователност, чрез издаването на предписания и заповеди, които вписва в заповедната книга на строежа;
* Контролира задължителното изпълнение на заповедите на проектанта на сградата, вписани в заповедната книга на строежа, свързани с авторското му право и недопуска действия от страна на строителя, които биха довели до неспазване на изработения от проектанта, съгласуван и одобрен инвестиционния проект на всяка от сградите;
* Взема решения за спиране и пускане на строежа; упражнява функциите на координатор по безопасност и здраве за етапа на строителството на строежа, в пълния обем предвиден в чл. 11 на Наредба № 2 от 2004 г. за минимални изисквания за здравословни и безопасни условия на труд при извършване на строителни и монтажни работи;
* Изготвя и представя на Възложителя месечни справки с аналитични и съпоставими данни до 10-то число на месеца следващ отчитания период, за състоянието и напредъка на строителните и монтажни работи в сградите, обект на интервенция по проекта;
* В рамките на 2 (два) работни дни Изпълнителят изготвя писмено констатации, които представя на Възложителя, ако възникне необходимост от промени във видовете работи на съответния обект, във връзка с обстоятелства, които не са могли да бъдат предвидени по време на процеса на проектиране, но задължително преди тези промени да са извършени от строителя. Констатациите включват подробно описание на причините и необходимостта от възникналите промени, приложение към основния файл с констатации, съдържащо доказателствен снимков материал – монтаж върху хартиен носител на местата, където са установени проблемите;
* При необходимост от съставяне на екзекутивна документация на строежа, след фактическото му завършване, Изпълнителят заверява екзекутивната документация заедно с останалите участници в строителството;
* Актуализира техническите паспорти на сградите преди въвеждането им в експлоатация по реда на Наредба № 5 от 2006 г. за техническите паспорти на строежите в необходимия обхват и съдържание. Актуализираният технически паспорт на всяка сграда, за която Изпълнителят е упражнил строителен надзор по време на строителството в обхвата на Националната програма за енергийна ефективност на многофамилни жилищни сгради, се предава на Възложителя на хартиен носител в 4 (четири) екземпляра, всеки от които е придружен с електронен носител във формат .pdf, съответстващ на хартиения. Електронното копие се представя на CD носител;
* Изготвя окончателен доклад до Възложителя, съгласно изискванията на ЗУТ, след приключване на строителните и монтажни работи. Докладът се представя на хартиен носител в 4 (четири) екземпляра, всеки от които е придружен с електронен носител във формат .pdf, съответстващ на хартиения. Електронното копие на доклада се представя на CD носител.

1. **Упражняване на инвеститорски контрол на СМР за обновяване за енергийна ефективност на многофамилни жилищни сгради**

Изпълнителят извършва инвеститорски контрол по време на строителството върху всички видове СМР, които се изпълняват от строителя на съответния обект:

* Упражнява инвеститорски контрол по изпълнението на строително-монтажните работи на обекта, чрез специалистите по съответните части, включени в списъка на правоспособните физически лица;
* Упражнява пълен контрол по време на строителството, в съответствие с разпоредбите на чл. 168, ал. 1 от ЗУТ;
* Като представител на Възложителя извършва проверка на качеството на използваните строителните материали, следи и контролира правилността на технологичната строителна операция и на качеството на изпълнените СМР;
* Информира Възложителя за хода на строителството и изпълнението на възложените му дейности, както и за допуснатите пропуски, взетите мерки и необходимостта от съответни разпореждания от страна на Възложителя;
* Подписва констативни протоколи за действително извършени СМР /образец № 19/, c които се документират количеството, обемът и стойността на изпълнените видове СМР на обекта по договорени цени, съгласно сключения договор за строителство на обекта;
* Следи за стриктното спазване на сроковете заложени в утвърдения график за изпълнение на СМР;
* След приключване на строителството изготвя окончателен доклад за упражнен инвеститорски контрол на основание ЗУТ;
* Представя в Регионалната Дирекция за национален и строителен контрол /РДНСК/ или в Община Русе /в зависимост от категорията на строежа, съгласно Наредба № 1/30.07.2003 год. на МРРБ /окончателен доклад с приложени съгласувателни писма, разрешения, становища на специализираните държавни контролни органи и документи в съответствие с нормативната уредба, необходими за въвеждане на обекта в експлоатация.

**3. Извършаване на оценка за съответствие на инвестиционния проект.**

**3.1.** Оценка за съответствие (включително оценка за съответствието на част „Конструктивна”, съгласно чл. 142, ал. 10 от ЗУТ). При извършване на оценка за съответствието на инвестиционния проект със съществените изисквания на строежите, Изпълнителят отговаря за спазване на изискванията на чл. 142, ал. 5 от ЗУТ.

Оценката обхваща проверка за съответствие с:

* Предвижданията на действащия ПУП;
* Правилата и нормативите за устройство на територията;
* Изискванията по чл. 169, ал. 1 и 2 от ЗУТ;
* Взаимната съгласуваност между частите на проекта;
* Пълнотата и структурното съответствие на инженерните изчисления;
* Изискванията за устройство, безопасна експлоатация и технически надзор на съоръжения с повишена опасност, ако в обекта има такива;
* Специфичните изисквания към определени видове строежи съгласно нормативен акт, ако за обекта има такива;
* Оценка за съответствието на част ”Конструктивна”, съгласно чл. 142, ал. 10 от ЗУТ.

**3.2.** Извършване на оценка за съответствието на инвестиционния проект със същественото изискване по чл. 169, ал. 1, т. 6 от ЗУТ

Дейността се извършва на основание чл. 142, ал. 9 и 11 ЗУТ. Оценката за съответствие по чл. 169, ал. 1, т. 6 от ЗУТ се извършва по реда на Наредба № 7 от 2004 г. за енергийна ефективност, топлосъхранение и икономия на енергия в сгради, издадена на основание ЗУТ. Оценката за съответствие се оформя във вид на доклад.

Дейността включва оценка на разработената от проектантите на сградата проектна част „Енергийна ефективност” за съответствие с изискванията на законодателството по енергийна ефективност.

Обхватът на Дейността включва систематичен преглед и проверка на проектните стойности на техническите показатели за разход на енергия на сградата, в съответствие с приложимите изисквания на нормативните актове и технически спецификации. Оценката е задължителна част от техническата документация, необходима за издаване на разрешение за строеж на сграда въз основа на разработен технически или работен проект.

Оценката за съответствие по чл. 169, ал. 1, т. 6 ЗУТ на инвестиционния проект на сградита се извършва от физически и юридически лица, които отговарят на изискванията на Закона за енергийната ефективност и са вписани в публичния регистър по чл. 44, ал. 1 от същия закон и съгласно разпоредбата на чл. 142, ал. 11 ЗУТ.

**Изискване за представяне на крайния продукт**

Изпълнителят предоставя на Възложителя:

* Актуализиран технически паспорт на всяка сграда, за която е упражнил строителен надзор по време на строителството;
* Окончателен доклад до Възложителя, съгласно изискванията на чл. 168, ал. 6 от ЗУТ, след приключване на строителните и монтажни работи за всяка сграда, за която Изпълнителят е упражнил строителен надзор по време на строителството;
* Окончателен доклад за инвеститорски контрол.
* Доклад от оценка за съответствието на инвестиционния проект;
* Доклад от оценка за съответствието на инвестиционния проект по чл. 169, ал. 1, т. 6 от ЗУТ.

Всички документи се представят на хартиен носител в 4 (четири) екземпляра, всеки от които е придружен с електронен носител във формат .pdf, съответстващ на хартиения. Електронното копие на доклада се представя на CD носител.

**Разгънатата застроена площ (РЗП) на сградата е както следва:**

|  |  |  |  |
| --- | --- | --- | --- |
| име на блок | адрес | Етажност | РЗП  м. кв. |
| Блок 6, входове 1, 2, 3, 4, 5, 6, 7 | ул. „Изола планина“ №22, жк. „Дружба 1“, гр. Русе | 8 надземни жилищни | 12112,15 |

1. **ИЗИСКВАНИЯ ОТНОСНО ИЗПЪЛНЕНИЕ НА ДЕЙНОСТИТЕ ПО НАЦИОНАЛНАТА ПРОГРАМА ЗА ЕНЕРГИЙНА ЕФЕКТИВНОСТ НА МНОГОФАМИЛНИТЕ ЖИЛИЩНИ СГРАДИ**

При изпълнение на поръчка изпълнителят трябва да спазва нормативната уредба регламентираща предмета на поръчката и Методическите указания за изпълнение на Националната програма за енергийна ефективност на многофамилни жилищни сгради.

При упражняване на строителния надзор, съответно инвеститорския контрол от страна на изпълнителя не трябва да се разрешава изпълнението на дейности, които са недопустими, съгласно указанията на МРРБ и Методическите указания, и няма да бъдат финансирани по програмата.